Charoux Universitet

**Charoux Universitet** (bretonniansk: *Université de Charoux*) er Bretonnias ældste, største og højest agtede højere læreanstalt. Universitet ligger i hjertet af rigets hovedstad, Charoux, og regnes som det fineste og mest lærde i den Gamle Verden vest for de Grå Bjerge. Det har en lang og hæderkronet historie, der strækker sig næsten seks hundrede år tilbage, og er kendt for sin kosmopolitiske karakter og særegne akademiske ånd. Et stort antal kongelige, kardinaler, aristokrater, videnskabsfolk og intellektuelle er uddannet ved Charoux. Universitetet er ekspanderende og dynamisk og regnes som det classicistiske modstykke til de kejserlige universiteter i Altdorf og Nuln. Det har overgået sidstnævnte i både antallet af akademikere og studerende og har bragt sig selv i mangen en intellektuel konflikt med førstnævnte på tværs af faglige discipliner.

## Beliggenhed og universitetsområde

Universitetet er placeret i hjertet af Charoux og udgøres af et vældigt kompleks med afdelinger, institutter og kollegier spredt over hele byen. Hovedbygningen danner ramme for rektor og prorektorernes kontorer, den store festsal og en række forelæsningssale.

## Struktur

### Ledelse

Universitet ledes af rektoren, der vælges for af universitets konsistorium (hvor alle prokuratorer og normerede professorer har sæde) for fire år ad gangen. Både kongen, bystyret og diverse adelsslægter bevilger universitetet rigelige økonomiske midler og det nyder et betydeligt administrativt, juridisk og akademisk selvstyre. Den nuværende rektor, Nicolas Barthou, er et genialt, energisk og højtravende renæssancemenneske kendt for sit mægtige intellekt og ærefrygtindgydende stræbsomhed. Hans beherskelse af akademia kender ingen faggrænser og han besidder fire doktorater. Rektoren bistås af tre prorektorer: prorektor for forskning, Chantal Tardieu; prorektor for uddannelse, Georges le Brun; og prorektor for administration, Émile-Auguste d’Holbach.

### Fakulteter

Universitetet er inddelt i seks fakulteter, der hver ledes af en dekan assisteret af to prodekaner: det teologiske fakultet, det filosofiske fakultet, det rets- og statsvidenskabelige fakultet, det medicinske fakultet, det naturvidenskabelige fakultet og det hermetiske fakultet.

### Nationer

Charoux Universitet er valfartssted for aspiranter fra den ganske Gamle Verden og landene hinsides Verdens Kant og det Gyldne Hav. Denne kosmopolitiske multikulturalisme har givet anledning til, at universitetets studerende (og i vid udstrækning de ansatte) er inddelt i syv ‘nationer’ på baggrund af oprindelse. Hver nation har sine egne (mere eller mindre veldefinerede) privilegier, rivaliseringer og traditioner og repræsenteres af en prokurator.

Organiseringen i nationer er sket over flere hundrede år uden nogen nævneværdig overordnet koordination, så de er nærmere brogede og arbitrært afgrænsede grupperinger end veldefinerede nationaliteter. Dette har resulteret i skabelsen af en række helt unikke og besynderlige blandingskulturer, der kun eksisterer i Charoux, men som er lige så levende og betydningsfulde som enhver “ægte” nationalitet.

De syv nationer og de områder, de dækker, er:

* **Den bretonske nation** dækker kongeriget Bretonnia med undtagelse af den del, der ligger under den navarresiske nation. Derudover inkluderer den også alle westerlandske studerende uanset om de derudover er bretonnianske, kejserlige eller marienburgske borgere. Prokurator er professor Colbert.
* **Den navarresiske nation** betegner alt bretonniansk land syd for Bordealeaux. Dertil kommer de Estalianske kongeriger Mirandés, Castilien og Aragón samt emiratet Qarnada. Prokurator er den aragonske professor Serrallonga.
* **Den tileanske nation** inkluderer hele den tileanske halvø (og således alle rivaliserende bystater) samt det historiske Dalmatien og Illyrien. Prokurator er den avellinesiske professor Chiarugi.
* **Den normanniske nation** betegner hele Albion samt Scandien og inkluderer således kongerigerne Avalon, Callendore, Arendal, Thule og Gotland samt de hiberniske småstater. Prokurator er den gotlandske professor Cedercreutz.
* **Den ulricanske nation** samler alle kejserlige fyrstendømmer nord for Talabecfloden med Temerien-Redanien og Kislev. Trods navnet er afgrænsningen altså geografisk og ikke religiøs, og der er således et stort antal sigmaritter i nationen, især fra Stark. Prokurator er den frankiske professor Radetzky.
* **Den sigmarittiske nation** dækker resten af Imperiet. Også dette navn er fuldkomment meningsløst, da der lever tusinder og atter tusinder af ulricanere i disse områder. Prokurator er professor Auerbach fra Calidien.
* **Den orientalske nation** er - udover at være den mindste - om muligt også den mest sammensatte, da den praktisk talt dækker alt andet: fra Muritanya til Circassien. Den sammensætter traditionelle arvefjender som karpatere og syldavere, tevintrinere og suleimannere, der af uransagelige årsager alle forenes i kraft af deres rivalisering mod de andre nationer. Prokurator er den karpatiske professor Elefánthy.